Diit 89
Mat ruac Kuɔth kɛnɛ Dee-bid
(Wɛ̈ɛ̈ E-than raan Ɛdhra)
1
Ɣän bä dit kɛt kɛ kui̱ nho̱kä
Kuɔth amäni cäŋ kɛl,
ɣän bä gɔɔydu la̱t ri̱c diaal.
2
Kä nhökdu bɛ te thi̱n
amäni cäŋ kɛl,
kä gɔɔydu thilɛ mi wany jɛ
ce̱tdɛ nikɛ pua̱a̱r.
3
Kä curi ruac i̱, “Cä mat ruac
la̱t kɔnɛ raandä
min cä mɛk,
cä guk lat kɛ ja̱ŋdä ni
Dee-bid i̱,
4
‘Bä kuayku jak kä te thi̱n
amäni cäŋ kɛl,
kä bä kuääru jak kä te thi̱n
rɛy ri̱cni diaal.’ ”
5
Ɛ pua̱a̱r liak lätku tin ga̱ykɛ
naath lö Kuoth Nhial,
kä gɔɔydu latkɛ jɛ rɛy
dolädu min rɛl rɔ!
6
Kä ɛŋa nhial dëë pa̱a̱r
kɛ Kuoth Nhial ɔ?
Ɛŋa kä nɛy diaal tin te
puɔ̱ɔ̱rä cäätkɛ
Kuoth Nhial ɔ?
7
Ɛn Kuoth Nhial luɔ̱thkɛ ni jɛ,
ɛ buɔ̱n nɛɛni tin gɔw,
luɔ̱thkɛ ni jɛ ɛlɔ̱ŋ kä tin
diaal tin te gekädɛ?
8
Kä lö Kuoth Nhial in la
Ruey Ɣɔaa,
ɛŋa mi bum ce̱tkɛ ji̱n
Kuoth Nhial?
Kä gɔɔydu tëë ni gekädu.
9
Ji̱n ruaaci bar mi di̱i̱t,
kä la muaŋdɛ a jak kä bit.
10
Curi Ra-ɣab däk ce̱tkɛ ram
mi ca näk,
kä curi ji̱ tɛ̈ru riaw
kɛ buɔ̱mdu.
11
Pua̱a̱r ɛ duŋdu amäni piny
bä ɛ duŋdu,
kä ci ɣɔw cak nikɛ tin diaal
tin te thi̱n.
12
Kä curi cam ɣɔaa kɛnɛ
cuec ɣɔaa cak,
kä cu päm Ta-bor kɛnɛ päm
Ɛr-mon ciötdu puany kɛ dit.
13
Ti̱i̱kɛ buɔ̱m mi di̱i̱t,
tetdu bumɛ, ɛn tet cuëëcdu.
14
Kä kuääru ɛ kuäär cuŋni
kɛnɛ thuɔ̱ɔ̱k,
kä nhök kɛnɛ gɔɔy te ni
kɛn nhiamdu.
15
Tɛ̈th lɔaac akɛ nɛy
tin ŋa̱ckɛ ji̱,
nɛy tin jäl rɛy buɔyä nhiamdu
lö Kuoth Nhial,
16
tin liakɛ ciötdu ni̱ni diaal,
tin liakɛ ji̱ kɛ kui̱ cuŋniku.
17
Ɛ ji̱n la wuɔ̱tda mɔ kä buɔ̱mda,
kä kɛ nhökdu cikɔ moc
kɛ buɔ̱m.
18
Kɛ thuɔ̱k bo̱o̱thda
ɛ duŋ Kuɔth Nhial,
kä kuäära ɛ duŋ
Kuɔth I-thɛ-rɛl.
19
Mëëdan curi ruac kɛ nyuuthni
kɛ nɛɛku curi kɛ jiök i̱,
“Ɣän cä buɔ̱m ka̱m wääth köör,
ɣän cua̱ ram kɛl mi ca mɛk
rɛy nath ka̱m liak.
20
Ɣän cä ja̱ŋdä ni Dee-bid jek,
kä cua̱ jɛ yi̱r kɛ liɛɛthdä
min rɛl rɔ,
21
bi buɔ̱mdä te kɛɛl kɛ jɛ ni ciaŋ,
kä bä jɛ moc buɔ̱m kɛ lua̱ŋdä.
22
/Ci ji̱ tɛ̈rɛ jɛ bi luäŋ kɛ puɔ̱t,
kä /ci ji̱ nyuɔɔni jɛ bi
ciɛŋ a jiäk.
23
Ɣän bä ji̱ tɛ̈rɛ dup nhiamdɛ
kä bä nɛy tin lökɛ
jɛ to̱l kä piny.
24
Kä bi nhökdä kɛnɛ gɔɔydä
te kɛɛl kɛ jɛ,
kä kɛ kui̱ cio̱tdä
ba buɔ̱mdɛ liak.
25
Ɣän bä kuäärɛ jak kä räth
ɛ känɛ jɛ ni yieer
a wä ni kiir.
26
Kä bɛ ɣä cɔl wëë i̱,
‘Ɛ ji̱n gua̱a̱r,
kä Kuothdä,
kä Päm känädä.’
27
Ɣän bä jɛ cu jak kä kɛ̱̈ɛ̱̈,
kä bi di̱t ni jɛn kä kua̱r
wec muɔ̱ɔ̱n.
28
Kä bä nhökdä min thil pek tit,
kɛ kui̱dɛ amäni cäŋ kɛl,
kä bi mat ruacdä tekɛ jɛ
thilɛ mi bi jɛ wany.
29
Kä bä kuaykɛ jak kä te wan ɔ
amäni cäŋ kɛl,
kä bi kuäärɛ te thi̱n
ce̱tnikɛ pua̱a̱r.
30
Kä mi wä gaatkɛ ŋuɔ̱tkä
wä pa̱l ruëëc,
ɛ /ca bi guɔ̱ɔ̱r ni luëëkä,
31
mi ca ciɛŋkä päl,
kä /ci kɛn luëëkä tit.
32
Ɣän bä kɛ duäc kɛ kɛɛt
kɛ kui̱ dueerikiɛn,
kä bä duäc kɛ waat
kɛ kui̱ jiäkiɛn.
33
Duundɛ ɣöö /cä nhökdä
bi woc kä kɛ,
kä /cä ŋa̱thdä bi päl.
34
Kä ɣän /cä mat ruacdä bi päl,
kiɛ bä ri̱et in cä lar päl.
35
Ɣän cä rɔ yac nikɛ ciötdä
min rɛl rɔ,
ɣän /cä Dee-bid bi ka̱c kac.
36
Bi kuaykɛ te thi̱n
amäni cäŋ kɛl,
kä bi kuäärɛ te wa̱nɛ
ce̱tnikɛ cäŋ nhiamdä.
37
Bɛ te thi̱n ala do̱raar
ce̱tnikɛ pay,
ɛn neen puɔ̱ɔ̱rä min thuɔ̱k.”
38
Kä täämɛ ci kuäär in ci kuany
lo̱k kä ci jɛ yiäk,
kä ci gaak kɛ jɛ ɛn ram
in ci mɛk.
39
Kä ci mat ruac jay kɛ ja̱ŋdu,
kä ci kum kuäärädɛ yuɔr
ni rɛy tupä.
40
Kä ci pa̱nynikɛ diaal däk,
kä ci wi̱i̱kɛ tin
buɔ̱m buɔ̱ɔ̱m riɔ̱r.
41
Kä nɛy diaal tin ret kɛ kutdɛ
la mackɛ jɛ,
kä cɛ cua̱ cäät
kä ji̱ thieekädɛ.
42
Kä ci ji̱ tɛ̈rɛ moc kɛ buɔ̱m,
ci ji̱ gaakdɛ diaal jak kä
tɛth lo̱ckiɛn.
43
Ci mutdɛ cu jak kä thil luɔt,
kä /keni jɛ luäk ko̱o̱r.
44
Kä ci kɛɛt kuäärä woc tetkädɛ,
kä ci kɔm kuäärädɛ yuɔr piny.
45
Kä ci ni̱n ŋuɛɛtädɛ jak kä ciɛk,
kä ci jɛ kum kɛ pöc.
46
Ɛ biku mäni nɛy lö Kuoth Nhial,
bi rɔ tɛ̱̈ɛ̱̈ amäni cäŋ kɛl ɔ?
Kä bi mäni nɛy bi ŋɛ̈ɛ̈nydu
dɔap ce̱tkɛ mac ɔ?
47
Kä timɛ lö Kuoth Nhial,
ɛn ɣöö ciɛk tëkdä,
ŋäcni jɛ ɛn ɣöö ci nɛy diaal
cak ɛla naath!
48
Tëë kɛ ram mi dëë tëk
a /cɛ bi li̱w?
Kä ɛŋa dëë tëkdɛ gaŋɔ
kä buɔ̱m li̱eth?
49
Kuäär, kä nhökdu mëë wal
ëë thil pek,
mëë ci la̱r Dee-bid kɛ
gɔɔydu a nikä?
50
Carɛ Kuäär ɛn ɣöö ca ja̱ŋdu dɔl,
ɣän ruɔ̱ɔ̱tdä kuethni dööri
kɛ lɔcdä,
51
kuethni tin kuëthkɛ ni ɣä ɛ ji̱
tɛ̈ru lö Kuoth Nhial,
tin dɔalkɛ lät randu diaal
in ci mɛk.
52
Ɛ liak wä kä Kuoth Nhial
amäni cäŋ kɛl!
Inɔnɔ.
